# Ernesto Fonseca

Ernesto Fonseca (San José, 3 de setembre de 1981), conegut familiarment com a "Lobito" i "The Fonz", és un antic pilot professional de motocròs costa-riqueny. Va competir als Campionats AMA entre el 1999 i el 2006 i en va guanyar dos títols de supercross.

## Biografia

Fonseca va començar a conduir motocicletes de fora d'asfalt a cinc anys. Quan en tenia dotze, el seu talent el va dur als Estats Units, on va competir en minimotos. Després de nombrosos èxits, va pujar a la classe "Pro" de la cilindrada de 125cc a Costa Rica. Per tal de permetre-li de participar al campionat nacional, on va tenir per principals rivals Adrian Robert i Rodolfo Peña, la federació costa-riquenya va haver de canviar l'edat mínima legal, que era de 17 anys.
Ernesto Fonseca i Adrian Robert van rivalitzar durant anys pels títols de les classes de 125cc i 250cc. Fonseca va guanyar diversos campionats llatinoamericans de motocròs de 125cc i va participar sovint al Loretta Lynn's Amateur Championship, on va conèixer el seu gran amic Ricky Carmichael. El 1999, l'equip Yamaha of Troy el va fitxar per a competir al Campionat AMA de supercross de la Regió Est amb la Yamaha YZ125. Aviat va competir també al campionat de motocròs com a suplent de pilots de renom com ara Jeremy McGrath i Jimmy Button. A la seva primera temporada, Fonseca va guanyar les cinc primeres rondes i el campionat de supercross, cosa que li va valdre el premi AMA Rookie of the Year.
Durant el 2000 es va haver d'adaptar a la seva nova Yamaha de quatre temps i el 2001 ja hi va guanyar el campionat de supercross de la Regió Oest, amb la qual cosa esdevingué el primer a guanyar els campionats d'ambdues divisions (Est i Oest). Atès que les normes de l'AMA estableixen que un pilot ha de passar a la classe de 250cc si ha guanyat dos campionats de supercross de 125cc, el 2002 Fonseca va entrar a l'equip de fàbrica d'American Honda, on hi havia el seu amic Ricky Carmichael, per a disputar el campionat de la categoria màxima.
Durant les seves tres primeres temporades a la categoria dels 250cc, Fonseca va obtenir dos tercers llocs finals: el 2003 al campionat de supercross i el 2005 al de motocròs. Malauradament, la seva prometedora carrera es va truncar de cop el 2006, quan tenia 25 anys, a causa d'un accident en un entrenament en què es va trencar les cervicals C5, C6 i C7.

## Lesió

El 7 de març de 2006, Fonseca es va lesionar mentre practicava a la seva pista privada. En caure de cap es va fracturar les vèrtebres (especialment, la C6) i es va fer una contusió a la columna. Dos dies després de l'accident va ser sotmès a cirurgia i el 13 d'abril va ser traslladat a Colorado per a la seva rehabilitació. L'accident va deixar Ernesto Fonseca sense sensibilitat del pit cap avall. Després d'una difícil etapa de recuperació, Fonseca va arribar a esdevenir atleta paralímpic.

## Palmarès
### Títols per any

| Any | Equip | Campionat | Classe |
| 1999 | Yamaha | AMA Supercross | 125cc East |
| 2001 | Yamaha | AMA Supercross | 125cc West |

## Referències

* 1 2 3 4 5 «Ernesto “Lobito” Fonseca» (en castellà). tedxpuravida.org. [Consulta: 6 setembre 2023].
* 1 2 McCabe, Nick. «WHERE ARE THEY NOW? ERNESTO FONSECA» (en anglès). racerxonline.com, 23-11-2011. [Consulta: 6 setembre 2023].
* 1 2 3 4 «Ernesto Fonseca career statistics» (en anglès). racerxonline.com. [Consulta: 23 agost 2023].
* 1 2 «El día que Ernesto “Lobito” Fonseca volvió a nacer para convertirse en un ser humano excepcional» (en castellà). ulead.ac.cr, 27-01-2017. [Consulta: 6 setembre 2023].
Campions AMA de supercross 250$^{1,2}$ :
1985 - Moore/Warren
1986 - Schmit/Turpin
1987 - Surratt/Tichenor
1988 - Matiasevich/DeHoop
1989 - Matiasevich/Bradshaw
1990 - Davis/Stephenson
1991 - McGrath/Swink
1992 - McGrath/Swink
1993 - Gaddis/Henry
1994 - Huffman/Lusk
1995 - Huffman/Pichon
1996 - Windham/Pichon
1997 - Windham/Ferry
1998 - Dowd/Carmichael
1999 - Ramsey/Fonseca
2000 - Bentley/Roncada
2001 - Fonseca/Pastrana
2002 - Preston/Reed
2003 - Stewart/Jesseman
2004 - Tedesco/Stewart
2005 - Tedesco/Langston
2006 - Langston/Millsaps
2007 - Villopoto/Townley
2008 - Lawrence/Canard
2009 - Dungey/Pourcel
2010 - Weimer/Pourcel
2011 - Tickle/Barcia
2012 - Tomac/Barcia
2013 - Roczen/Hahn
2014 - Anderson/Bogle
2015 - Webb/Musquin
2016 - Webb/Stewart
2017 - Hill/Osborne
2018 - Plessinger/Osborne
2019 - Ferrandis/Sexton
2020 - Ferrandis/Sexton
2021 - Cooper/Nichols
2022 - Craig/J.Lawrence
2023 - J. i H. Lawrence
2024 - Hampshire/Vialle :
$^1$Del 1985 al 2005 era el Campionat AMA de suprecross 125cc/SX Lites del 2006 al 2012.   $^2$Esquerra: West/Dreta: East. :